C 204/4
BG
Официален вестник на Европейския съюз
12.6.2023 г.
Стабилните механизми, гарантиращи сигурността и ефективността на централния клиринг в Съюза, са от решаващо значение от гледна точка на Евросистемата като емитираща централна банка.
Смущенията при ЦК със значителна деноминирана в евро дейност , биха могли да окажат отрицателно въздействие върху ликвидната позиция на кредитните институции от еврозоната и нормалното функциониране на платежните системи, което предполага рискове за ефикасната трансмисия на паричната политика и, в крайна сметка, за постигането на основната цел на Евросистемата за поддържане на ценова стабилност (3).
Силната централна клирингова система на Съюза е важна и за единния надзорен механизъм (ЕНМ) поради размера на експозициите на поднадзорни на ЕНМ кредитни институции към ЦК от ЕС.
Специфични забележки
1.
Засилване на сътрудничеството между органите ЕЦБ подкрепя предложеното засилване на сътрудничеството между органите на равнището на Съюза и разширената роля на Европейския орган за ценни книжа и пазари (ЕОЦКП) за насърчаване на сближаването на надзорните практики, по-специално чрез гласуване и изготвяне на становища по въпроси, свързани с надзора, както и чрез координиране в кризисни ситуации.
ЕЦБ счита, че това е стъпка в правилната посока, като се засилва надзорът върху централния клиринг на равнището на Съюза, имайки предвид ръста на капацитета за клиринг в рамките на Съюза и свързания с него риск с трансгранично измерение.
Значението и сложността на ЦК от ЕС, които се очаква да нараснат с прилагането на изискването за активна сметка, както и взаимосвързаността на ЦК със значими кредитни институции като техни клирингови членове, изискват засилен надзор на равнището на Съюза и необходимост от управление на потенциалното разпространение на системния риск в няколко държави членки.
1.1.
Колегии
1.1.1.
Постоянно участие на колегията: становища и процес на годишен преглед Рамката на колегиите, създадена с Регламент (ЕС) No 648/2012 на Европейския парламент и на Съвета (4) (наричан по-долу „РЕПИ“), се доказа като ефективен начин за справяне със специфичните предизвикателства на централния клиринг, произтичащи от изразените трансгранични и междусекторни рискове при ЦК.
Колегиите дават възможност на органи от различни юрисдикции и с различни мандати да обменят информация, да предоставят информация и да изразяват опасения относно подходите за управление на риска и набора от услуги на ЦК от ЕС.
Понастоящем колегиите изготвят становища относно, наред с другото, лицензирането на ЦК, разширяването на дейностите и услугите на ЦК и значителните промени в модела.
Въпреки това мерките на ЦК за управление на риска на променящите се пазарни тенденции и рискове понастоящем не се разглеждат в рамките на официалните процедури на колегията, освен ако тези действия на ЦК предполагат значителна промяна на дейностите или моделите за измерване на риска.
С оглед на засилване на текущото участие на колегията ЕЦБ напълно подкрепя предложението на Комисията компетентният орган на всеки ЦК да представя на колегията поне веднъж годишно подробен доклад, в който се прави преглед на спазването от страна на ЦК на разпоредбите на РЕПИ и се оценяват рисковете, на които ЦК е изложен (5).
ЕЦБ приветства предложението на Комисията да се изиска от колегията да издава допълнителни становища по ключови надзорни решения, като например по отношение на докладите за прегледа и оценката на ЦК, изискванията за допълнително обезпечение и евентуалното отнемане на лиценз (6).
(3) Вж. общите забележки в Становище CON/2017/39 на Европейската централна банка от 4 октомври 2017 г. относно предложение за регламент на Европейския парламент и на Съвета за изменение на Регламент (ЕС) No 1095/2010 за създаване на Европейски надзорен орган (Европейски орган за ценни книжа и пазари) и на Регламент (ЕС) No 648/2012 по отношение на процедурите и участващите органи при лицензирането на ЦК, както и на изискванията за признаване на ЦК от трети държави (ОВ C 385, 15.11.2017 г., стр. 3).
Всички становища на ЕЦБ са достъпни в EUR-Lex.
(4) Регламент (ЕС) No 648/2012 на Европейския парламент и на Съвета от 4 юли 2012 година относно извънборсовите деривати, централните контрагенти и регистрите на транзакции (ОВ L 201, 27.7.2012 г., стр. 1).
(5) Вж. член 1, точка 16, буква б) от предложения регламент.
(6) Вж. член 1, точка 12 от предложения регламент, с която се вмъква нов член 17б, параграф 1, буква б) в РЕПИ.